CELEX: 52018JC0025
Language: sl
Date: 2018-08-13
Title: Skupni predlog SKLEP SVETA o stališču, ki se zavzame v imenu Evropske unije v Skupnem odboru, ustanovljenem z Okvirnim sporazumom o odnosih in sodelovanju med Evropsko unijo in njenimi državami članicami na eni strani ter Avstralijo na drugi strani, v zvezi s sprejetjem sklepov o poslovniku Skupnega odbora ter mandatu pododborov in delovnih skupin

EVROPSKA KOMISIJA
            Bruselj, 13.8.2018
            JOIN(2018) 25 final
            2018/0307(NLE)
            Skupni predlog
            SKLEP SVETA
            o stališču, ki se zavzame v imenu Evropske unije v Skupnem odboru, ustanovljenem z Okvirnim sporazumom o odnosih in sodelovanju med Evropsko unijo in njenimi državami članicami na eni strani ter Avstralijo na drugi strani, v zvezi s sprejetjem sklepov o poslovniku Skupnega odbora ter mandatu pododborov in delovnih skupin
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               
                  Ta predlog se nanaša na sklep o stališču, ki se zavzame v imenu Unije v Skupnem odboru, ustanovljenem z Okvirnim sporazumom med Evropsko unijo in njenimi državami članicami na eni strani ter Avstralijo na drugi strani.
               
            
            
               1.1Okvirni sporazum med EU in Avstralijo
            
            
               Cilj Okvirnega sporazuma med Evropsko unijo in njenimi državami članicami na eni strani ter Avstralijo na drugi strani (v nadaljnjem besedilu: Sporazum) je vzpostaviti okrepljeno partnerstvo med EU in njenimi državami članicami ter Avstralijo in poglobiti ter spodbujati sodelovanje pri vprašanjih skupnega interesa, ki odraža skupne vrednote in načela, vključno z okrepitvijo dialoga na visoki ravni. Sporazum bo vzpostavil skladen pravno zavezujoč okvir za odnose med EU in Avstralijo. 
            
            
               1.2Skupni odbor 
            
            
               S členom 56 Sporazuma se ustanovi Skupni odbor. Njegova glavna naloga je olajševanje in pospešitev izvajanja splošnih ciljev Sporazuma ter ohranjanje splošne skladnosti v odnosih med EU in Avstralijo. Skupni odbor poleg tega: spremlja razvoj odnosov med EU in Avstralijo; izmenjuje mnenja in daje predloge o vprašanjih skupnega interesa; si prizadeva za reševanje sporov, do katerih bi lahko prišlo na področjih, ki jih zajema Sporazum. 
            
            
               Skupni odbor po potrebi pripravlja priporočila in sprejema sklepe za upoštevanje posebnih vidikov Sporazuma. Skupni odbor odločitve sprejema soglasno in se sestaja na ravni visokih uradnikov. Skupni odbor sprejme svoj poslovnik. Lahko ustanavlja pododbore in delovne skupine za obravnavo določenih vprašanj. 
            
            
               1.3Predvideni akt Skupnega odbora
            
            
               Namen predvidenih aktov je v skladu s členom 56(4) Sporazuma sprejeti poslovnik, na katerem temelji delovanje Skupnega odbora, ter mandat pododborov in delovnih skupin, da se omogoči izvajanje Sporazuma. 
            
            
               2.Stališče, ki se zavzame v imenu Unije
            
            
               Stališče, ki se zavzame v imenu Unije, bi si moralo prizadevati za sprejetje poslovnika Skupnega odbora EU-Avstralija ter mandata pododborov in delovnih skupin. Stališče bi moralo temeljiti na osnutkih sklepov Skupnega odbora. 
            
            
               3.PRAVNA PODLAGA, SUBSIDIARNOST IN SORAZMERNOST
            
            
               3.1Postopkovna pravna podlaga
            
            
               3.1.1Načela
            
            
               Člen 218(9) Pogodbe o delovanju Evropske unije (PDEU) določa sklepe o „določitvi stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma.“
            
            
               Pojem „akti s pravnim učinkom“ vključuje akte, ki imajo pravni učinek na podlagi pravil mednarodnega prava, ki veljajo za zadevni organ. Vključuje tudi instrumente, ki nimajo zavezujočega učinka v mednarodnem pravu, vendar lahko „odločilno vplivajo na vsebino ureditve, ki jo sprejme zakonodajalec Unije“
                  1
               .
            
            
               3.1.2Uporaba v obravnavanem primeru
            
            
               Skupni odbor je organ, ustanovljen z Okvirnim sporazumom med Evropsko unijo in njenimi državami članicami na eni strani ter Avstralijo na drugi strani.
            
         
         
            
               Akta, k sprejetju katerih je Skupni odbor pozvan, sta akta s pravnim učinkom. To pa zato, ker je v skladu s členom 56(3)(i) Sporazuma Skupni odbor pristojen za sprejemanje sklepov, ki so zavezujoči za pogodbenici Sporazuma.
            
            
               Predvidena akta ne dopolnjujeta ali spreminjata institucionalnega okvira Sporazuma.
            
            
               Postopkovna pravna podlaga za predlagani sklep je zato člen 218(9) PDEU.
            
            
               3.2Materialna pravna podlaga
            
            
               3.2.1Načela
            
            
               Materialna pravna podlaga za sklep iz člena 218(9) PDEU je odvisna predvsem od cilja in vsebine predvidenega akta, glede katerega se v imenu Unije zavzame stališče. Če ima predvideni akt dva cilja ali elementa in če je eden od teh ciljev ali elementov glavni, drugi pa postranski, mora sklep iz člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               Kar zadeva predvideni akt, ki ima hkrati več ciljev ali elementov, ki so neločljivo povezani, ne da bi bil kateri od njih v razmerju do drugih postranski, mora materialna pravna podlaga sklepa iz člena 218(9) PDEU izjemoma vključevati različne ustrezne pravne podlage.
            
            
               3.2.2Uporaba v obravnavanem primeru
            
            
               Predvidena akta sta namenjena podpiranju ciljev Sporazuma in olajševanju njegovega izvajanja. 
            
            
               Sporazum ima cilje in vključuje elemente s področja skupne zunanje in varnostne politike, skupne trgovinske politike ter sodelovanja z razvitimi državami. Ti vidiki sporazuma so med seboj neločljivo povezani, ne da bi bil kateri od njih v razmerju do drugih postranski. Podpis Sporazuma je temeljil na členu 37 PEU ter členih 207 in 212(1) PDEU.
            
            
               Predvideni akt bi moral zato temeljiti na isti materialni pravni podlagi.
            
            
               3.3Sklepne ugotovitve
            
            
               Glede na navedeno bi morala biti zato pravna podlaga predlaganega sklepa člen 37 PEU, člen 207 PDEU in člen 212(1) PDEU v povezavi s členom 218(9) PDEU.
            
            
            
               2018/0307 (NLE)
            
            
               Skupni predlog
            
            
               SKLEP SVETA
            
            
               o stališču, ki se zavzame v imenu Evropske unije v Skupnem odboru, ustanovljenem z Okvirnim sporazumom o odnosih in sodelovanju med Evropsko unijo in njenimi državami članicami na eni strani ter Avstralijo na drugi strani, v zvezi s sprejetjem sklepov o poslovniku Skupnega odbora ter mandatu pododborov in delovnih skupin
            
            
               SVET EVROPSKE UNIJE JE –
            
            
               ob upoštevanju Pogodbe o Evropski uniji in zlasti člena 37 Pogodbe,
            
         
         
            
               ob upoštevanju Pogodbe o delovanju Evropske unije ter zlasti člena 207 in člena 212(1) v povezavi s členom 218(9) Pogodbe,
            
            
               ob upoštevanju skupnega predloga visoke predstavnice Unije za zunanje zadeve in varnostno politiko ter Evropske komisije,
            
            
               ob upoštevanju naslednjega:
            
            
               (1)Okvirni sporazum med Evropsko unijo in njenimi državami članicami na eni strani ter Avstralijo na drugi strani
                  2
                (v nadaljnjem besedilu: Sporazum) je bil podpisan 7. avgusta 2017 v Manili in se začasno uporablja od […];
            
            
               (2)Člen 56(1) Sporazuma ustanavlja Skupni odbor, ki je pristojen za pospešitev izvajanja Sporazuma (v nadaljnjem besedilu: Skupni odbor).
            
            
               (3)Člen 56(4) Sporazuma določa, da Skupni odbor sprejme svoj poslovnik ter da lahko ustanovi pododbore in delovne skupine za obravnavo določenih vprašanj.
            
            
               (4)Da se zagotovi učinkovito izvajanje Sporazuma, je treba poslovnik Skupnega odbora in mandat pododborov in delovnih skupin sprejeti čim prej.
            
            
               (5)Stališče Unije v okviru Skupnega odbora mora zato temeljiti na priloženih osnutkih sklepov Skupnega odbora –
            
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki se v imenu Unije zavzame na prvi seji Skupnega odbora, temelji na osnutkih sklepov Skupnega odbora, ki sta priložena temu sklepu.
            
            
            
            
            
            
               Člen 2
            
            
               Ta sklep začne veljati na dan sprejetja.
            
            
            
               V Bruslju,
            
         
         
            
               
                     Za Svet
               
               
                     Predsednik
               
            
         
         
            
                  
                     (1)
                  
                        Zadeva C-399/12 Nemčija proti Svetu (OIV), ECLI:EU:C:2014:2258, točke 61–64. 
               
               
                  
                     (2)
                  
                        UL L 237, 15.9.2017, str. 7.
               
            
      
    ---documentbreak--- 
      
         
               EVROPSKA KOMISIJA
            Bruselj, 13.8.2018
            JOIN(2018) 25 final
            Skupnemu predlogu
            PRILOGI
            k
            Sklep Sveta
            o stališču, ki se zavzame v imenu Unije v Skupnem odboru, ustanovljenem z Okvirnim sporazumom med Evropsko unijo in njenimi državami članicami na eni strani ter Avstralijo na drugi strani, glede sprejetja sklepov Skupnega odbora v zvezi s poslovnikom Skupnega odbora in z mandatom pododborov in delovnih skupin
            
               
         
         
            
               PRILOGA 1
            
            
            
               Sklep št. 1/2018 Skupnega odbora EU-Avstralija
            
            
               z dne …
            
            
               o sprejetju poslovnika
            
            
            
               SKUPNI ODBOR EU-AVSTRALIJA JE –
            
            
               ob upoštevanju Okvirnega sporazuma med Evropsko unijo in njenimi državami članicami na eni strani ter Avstralijo na drugi strani
                  1
                (v nadaljnjem besedilu: Sporazum) in zlasti člena 56 Sporazuma,
            
            
               ob upoštevanju naslednjega:
            
            
               (1)Deli Sporazuma se začasno uporabljajo od […],
            
            
               (2)Skupni odbor bi zato moral sprejeti poslovnik –
            
            
            
               SPREJEL NASLEDNJI SKLEP:
            
            
            
               Člen 1
            
            
               Sprejme se poslovnik Skupnega odbora EU-Avstralija, kot je določen v Prilogi.
            
            
            
               Člen 2 
            
            
               Ta sklep začne veljati na dan sprejetja.
            
         
         
            
            
               Podpisan v …, … 
            
            
            
               Za Skupni odbor EU-Avstralija
            
            
               Sopredsednika
            
            
            
               Priloga k Sklepu 1
            
            
               Okvirni sporazum med EU in Avstralijo
            
            
               POSLOVNIK SKUPNEGA ODBORA
            
            
            
               Člen 1
            
            
               Naloge in sestava
            
            
               1.Skupni odbor opravlja naloge iz člena 56 Sporazuma.
            
            
               2.Skupni odbor sestavljajo predstavniki pogodbenic na ustrezni ravni.
            
            
            
               Člen 2
            
            
               Predsednik
            
            
               Skupnemu odboru sopredsedujeta obe strani.
            
            
            
               Člen 3
            
         
         
            
               Zasedanja
            
            
               1.Skupni odbor se običajno sestane enkrat letno, razen če se pogodbenici dogovorita drugače. Seje, ki jih skličeta sopredsednika, potekajo izmenično v Bruslju in Canberri na medsebojno dogovorjen datum. Na zahtevo ene od pogodbenic se lahko organizirajo izredne seje skupnega odbora, če pogodbenici tako soglasno odločita.
            
            
               2.Skupni odbor se običajno sestane na ravni visokih uradnikov, lahko pa se sestane na ministrski ravni.
            
            
            
               Člen 4
            
            
               Javnost
            
            
               Če ni določeno drugače, seje Skupnega odbora niso javne.
            
            
            
               Člen 5
            
            
               Udeleženci
            
            
               1.Sekretarja pred vsako sejo obvestita sopredsednika o predvideni sestavi delegacije vsake pogodbenice.
            
            
               2.Po potrebi in z dogovorom pogodbenic so lahko na seje Skupnega odbora povabljeni strokovnjaki ali predstavniki drugih teles kot opazovalci ali zato, da zagotovijo informacije o določeni zadevi.
            
            
            
            
               Člen 6
            
            
               Sekretarji
            
            
               Predstavnik Evropske službe za zunanje delovanje ter predstavnik ministrstva za zunanje zadeve in trgovino Avstralije delujeta skupaj kot sekretarja Skupnega odbora. Vsa sporočila za sopredsednika Skupnega odbora in od njiju se posredujejo sekretarjema. Korespondenca za sopredsednika Skupnega odbora in od njiju je lahko v kakršni koli pisni obliki, vključno z elektronsko pošto.
            
            
            
               Člen 7
            
            
               Dnevni red sej
            
         
         
            
               1.Sopredsednika pripravita začasni dnevni red vsake seje. Slednji se skupaj z ustreznimi dokumenti pošlje drugi pogodbenici najpozneje 15 dni pred začetkom seje.
            
            
               2.Začasni dnevni red vključuje točke, ki se predložijo sopredsednikoma najpozneje 21 dni pred začetkom seje.
            
            
               3.Skupni odbor na začetku vsake seje sprejme končni dnevni red. Točke, ki niso na začasnem dnevnem redu, se lahko nanj uvrstijo, če se s tem strinjata obe pogodbenici.
            
            
               4.V dogovoru s pogodbenicama Sporazuma lahko sopredsednika po potrebi skrajšata roke iz člena 7(1) in člena 7(2).
            
            
            
               Člen 8
            
            
               Zapisnik
            
            
               1.Sekretarja skupaj pripravita osnutek zapisnika vsake seje, običajno v 30 koledarskih dneh po seji. Osnutek zapisnika temelji na povzetku sklepov, sprejetih s strani Skupnega odbora, ki ga pripravita sopredsednika.
            
            
               2.Pogodbenici osnutek zapisnika potrdita v 45 koledarskih dneh od datuma seje ali do katerega koli drugega datuma, ki sta ga soglasno določili pogodbenici. Po tem, ko je bilo o vsebini zapisnika doseženo soglasje, sopredsednika in sekretarja podpišejo dva izvirnika. Vsaka pogodbenica prejme po en izvirnik.
            
            
            
               Člen 9
            
            
               Sklepi in priporočila
            
            
               1.Skupni odbor lahko sprejme sklepe ali priporočila. Ti se naslovijo „sklep“ oziroma „priporočilo“, čemur sledijo zaporedna številka, datum sprejetja in navedba vsebine. V vsakem sklepu je naveden datum začetka njegove veljavnosti. 
            
            
               2.Skupni odbor lahko sklene, da sprejme sklepe ali priporočila s pisnim postopkom. V takih primerih se pogodbenici dogovorita za čas trajanja postopka. Če po izteku navedenega roka nobena od pogodbenic na predlagani sklep ali priporočilo ni izrazila nasprotovanja, sopredsednika Skupnega odbora razglasita, da je bil sklep oziroma priporočilo sprejeto soglasno. 
            
            
               3.Sklepi in priporočila, ki jih sprejme Skupni odbor, se izdajo v dveh verodostojnih izvodih, ki ju podpišeta  sopredsednika Skupnega odbora.
            
            
               4.Vsaka pogodbenica se lahko odloči, ali bo sklepe in priporočila Skupnega odbora objavila v svojem uradnem glasilu.
            
            
            
               Člen 10
            
            
               Korespondenca
            
            
               1.Korespondenca, naslovljena na Skupni odbor, se naslovi na sekretarja pogodbenice, kateri pripada avtor, ki nato o njej obvesti drugega sekretarja.
            
         
         
            
               2.Sekretarja zagotovita, da se korespondenca, naslovljena na Skupni odbor, posreduje sopredsednikoma in po potrebi razpošlje v skladu s členom 11.
            
            
               3.Sekretariat korespondenco sopredsednikov pošlje pogodbenicama in po potrebi razpošlje kot dokumentacijo iz člena 11.
            
            
               4.Korespondenca za sopredsednika Skupnega odbora in od njiju je lahko v kakršni koli pisni obliki, vključno z elektronsko pošto.
            
            
            
               Člen 11
            
            
               Dokumenti
            
            
               Kadar posvetovanja Skupnega odbora temeljijo na dokumentih, sekretarja te dokumente oštevilčita in razpošljeta udeležencem.
            
            
            
               Člen 12
            
            
               Stroški
            
            
               1.Vsaka pogodbenica krije vse svoje stroške v zvezi z osebjem, potovanjem in bivanjem ter poštnimi in telekomunikacijskimi storitvami, nastale zaradi udeležbe na sejah Skupnega odbora.
            
            
               2.Stroške, povezane z organizacijo zasedanj in razmnoževanjem dokumentov, krije pogodbenica gostiteljica zasedanja.
            
            
            
               Člen 13
            
            
               Sprememba poslovnika
            
            
               1.Pogodbenici se lahko skupaj odločita za spremembo tega poslovnika v skladu s členom 9.
            
            
               2.Skupni odbor se lahko odloči, da ustanovi pododbore in delovne skupine, ki mu pomagajo pri izvajanju njegovih nalog.
            
            
               3.Skupni odbor lahko razpusti kateri koli pododbor in delovno skupino, ki ju je ustanovil, ali pa določi oziroma spremeni njun mandat.
            
            
               4.Pododbori in delovne skupine Skupnemu odboru poročajo po vsaki seji.
            
            
               5.Delovne skupine nimajo nobene pristojnosti za odločanje, vendar lahko predložijo priporočila Skupnemu odboru.
            
         
         
            
            
               PRILOGA 2
            
            
            
               Sklep št. 2/2018 Skupnega odbora EU-Avstralija
            
            
               z dne ... 
            
            
               o sprejetju mandatov pododborov in delovnih skupin
            
            
            
            
               SKUPNI ODBOR EU-AVSTRALIJA JE –
            
            
               ob upoštevanju Okvirnega sporazuma med Evropsko unijo in njenimi državami članicami na eni strani ter Avstralijo na drugi strani (v nadaljnjem besedilu: Sporazum) in zlasti člena 56 Sporazuma ter člena 13 poslovnika Skupnega odbora,
            
            
               ob upoštevanju naslednjega:
            
            
               (1)
                     V skladu s členom 13(2) poslovnika Skupnega odbora lahko slednji ustanovi pododbore in delovne skupine, ki mu pomagajo pri izvajanju njegovih nalog –
            
            
            
               SPREJEL NASLEDNJI SKLEP:
            
            
            
               Člen 1
            
            
               Sprejme se mandat pododborov in delovnih skupin Skupnega odbora, kot je določen v Prilogi.
            
            
            
               Člen 2
            
            
               Ta sklep začne veljati na dan sprejetja.
            
         
         
            
            
               Podpisan v …, xxxx.
            
            
            
                  Za Skupni odbor EU-Avstralija
            
            
                  Sopredsednika 
            
            
            
               
            
               Priloga k Sklepu 2
            
            
               Mandat
            
            
               pododborov in delovnih skupin
            
            
            
               Člen 1
            
            
               Pododbori in delovne skupine lahko obravnavajo izvajanje Sporazuma na področjih, ki spadajo v njihovo pristojnost. Obravnavajo lahko tudi zadeve ali posebne projekte, povezane z ustreznim področjem dvostranskega sodelovanja.
            
            
            
               Člen 2
            
            
               Pododbori in delovne skupine delujejo v okviru pooblastil Skupnega odbora. Poročajo predsedniku Skupnega odbora ter mu posredujejo zapisnike in sklepe v 30 koledarskih dneh po vsaki seji.
            
            
            
               Člen 3
            
            
               1. Pododbore in delovne skupine sestavljajo predstavniki obeh pogodbenic.
            
            
               2. Pododbori in delovne skupine lahko na svoje seje povabijo strokovnjake in se posvetujejo z njimi glede določenih točk dnevnega reda.
            
         
         
            
            
               Člen 4
            
            
               Pododborom in delovnim skupinam sopredsedujeta obe strani.
            
            
            
               Člen 5
            
            
               Predstavnika obeh strani skupaj delujeta kot sekretarja pododborov in delovnih skupin.
            
            
            
               Člen 6
            
            
               1. Pododbori in delovne skupine se sestanejo, kadar to zahtevajo okoliščine, in sicer na podlagi pisne zahteve katere koli od pogodbenic Sporazuma. Kraj in datum sej skupaj določita pogodbenici.
            
            
               2. Kadar ena od pogodbenic zahteva sejo, sekretar druge pogodbenice odgovori v 15 delovnih dneh od prejema zahteve. V posebej nujnih primerih se lahko seje pododborov in delovnih skupin skličejo v krajšem času, če se obe pogodbenici s tem strinjata.
            
            
               3. Seje pododborov in delovnih skupin skupaj skličeta sekretarja.
            
            
            
            
               Člen 7
            
            
               1. Vsaka od pogodbenic lahko zahteva, da sopredsednika dodata točko na dnevni red seje. Take zahteve se predložijo sekretarjema najmanj 15 delovnih dni pred sejo, kakršna koli podporna dokumentacija pa najmanj 10 delovnih dni pred sejo.
            
            
               2. Sekretarja pogodbenicama posredujeta osnutek dnevnega reda najpozneje 5 delovnih dni pred sejo. V izrednih primerih lahko pogodbenici soglasno odločita, da bosta dodali točke na dnevni red v kratkem roku.
            
            
            
               Člen 8
            
            
               1. Sekretarja skupaj pripravita osnutek zapisnika vsake seje.
            
            
               2. Seje niso javne, razen če se pogodbenici dogovorita drugače.
            
         
         
            
            
         
         
            
                  
                     (1)
                  
                        UL L ...